ক্ষমতার রাজনীতিতে আগামী জাতীয় নির্বাচনে সাবেক রাষ্ট্রপতি এইচ এম এরশাদ তুরুপের তাস হয়ে ফিরতে চান। রংপুর সিটি কর্পোরেশন নির্বাচনে তার প্রার্থীর পক্ষে ঘটে যাওয়া বিস্ময়কর ব্যালট বিপ্লব এরশাদ ও জাতীয় পার্টিকে নতুন করে চাঙা করেছে। এবার ইংরেজি নববর্ষের দিন তিনি ঢাকায় জাতীয় পার্টির প্রতিষ্ঠাবার্ষিকীর আলোচনা সভায় যেমন বক্তব্য রেখেছেন, তেমনি সারাদেশে তার নির্দেশে নেতাকর্মীরা গণমিছিল করেছে।